María Capovilla

María Esther Heredia Lecaro de Capovilla (født 14. september 1889 i Guayaquil i Ecuador, død 27. august 2006 samme sted) var ved sin død verdens eldste person.

Liv og virke
María Esther Heredia Lecaro ble født inn i det øverste sjiikt av samfunnet. Faren var oberst i hæren, og nedstammet fra spanske innvandrere. Hun levde et liv i overklassen, deltok i selskapslivet og fikk kunstundervisning. Hun verken røykte eller drakk drikkevarer med høyt alkoholinnhold. 

I 1917 giftet hun seg med en østerriksk-ungarsk offiser og sjøkaptein ved navn Antonio Capovilla, som døde i 1949. Han var en etnisk italiener som ble født i 1864 i Pola på Istria i Østerrike-Ungarn. I 1894 flyttet han til Chile, og i 1910 til Ecuador. Etter at hans første kone døde, giftet han deg med María Esther. De fikk fem barn, hvorav tre var i live ved hennes død: Hilda, Irma og Anibal. Hun hadde også elleve barnebarn, 20 oldebarn og to tippoldebarn. Hun bodde sammen med datteren Hilda de siste årene av sitt liv.

Da hun i 1989 fylte 100 år var hun dødssyk, men overlevde. Deretter var hun ved god helse – blant annet kunne hun stadig se på TV, gå en tur uten rullator og lese avisen – frem til hun ble rammet av influensa i 2006. I mars 2006 ble det så offentliggjort at hun ikke lengre kunne lese avisen eller gå uten to hjelpere, samtidig med hun ikke snakket så meget lengre. Hun døde i august samme år.

Referanser

Superhundreåringer
Personer fra Guayaquil